5. novembril 1908 a. vil! Oskar Rütli korteris Raekoja tänavas 23 ksv!! osavõtmisel koosolek, kus võeti vastu ja koostati uue korp!-i põhialused. Põhimõtted sõnastati lõplikult 1909. aasta kevadel väljatöötatud kodukorras: rahvuslus; rahvameelsus; kehakarastus ja tervishoid; eneseharimine; "üks kõigi eest, kõik ühe eest" ning karskuse  mõtte pooldamine (alkoholi tarvitamine konvendi ruumides lubati pärast mitu aastat kestnud vaidlusi alles 8. oktoobril 1915. a.). 18. novembril 1908 a. peeti ülikooli peahoones iseseisva korporatsiooni asutamiskoosolek. 24. novembril 1908. a. otsustati asutatava korp!-i nimeks võtta "Sakala". Esimest korda astuti sini-violett-valgetes värvides üles 1909 a. suvel Tartus toimunud Eesti Muusika Päevadel. 1909. a. 14. novembril pidas korp! Sakala oma ametliku avaaktuse ja esimese balli Tartus tookord Holmi  tänavas nr. 12 asuvas konvendi ruumides. Sellest päevast peale alustas korp! Sakala ametlikult oma tegevust, mille tõttu 14. nov. loetakse ka korp!-i asutamise aastapäevaks. Korp! Sakala Veski tänava maja algatajaks ja finantseerijaks sai auvil! Oskar Rütli. Pingutus oma kodu muretsemiseks oli suur ja see äratas tähelepanu ka Tartu tollases seltskonnas. Maja plaani valmistas kuulus soome arhitekt Armas Lindgren, kes valmistas plaanid ka kahele Eesti suurehitisele - teater Estoniale ja Vanemuisele. 6. augustil  1910. a. pandi majale lõunapoolsel nurgal pidulikult nurgakivi.